CELEX: 32020R1569
Language: el
Date: 2020-07-23 00:00:00
Title: Κατ’ εξουσιοδότηση κανονισμός (ΕΕ) 2020/1569 της Επιτροπής της 23ης Ιουλίου 2020 για την τροποποίηση του παραρτήματος I του κανονισμού (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, όσον αφορά την ταξινόμηση των χωρών μόνιμης διαμονής των επισκεπτών που διανυκτερεύουν σε τουριστικά καταλύματα, στο πλαίσιο της αποχώρησης του Ηνωμένου Βασιλείου από την Ένωση (Κείμενο που παρουσιάζει ενδιαφέρον για τον ΕΟΧ)

29.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 359/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1569 ΤΗΣ ΕΠΙΤΡΟΠΗΣ
         της 23ης Ιουλίου 2020
         για την τροποποίηση του παραρτήματος I του κανονισμού (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, όσον αφορά την ταξινόμηση των χωρών μόνιμης διαμονής των επισκεπτών που διανυκτερεύουν σε τουριστικά καταλύματα, στο πλαίσιο της αποχώρησης του Ηνωμένου Βασιλείου από την Ένωση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, της 6ης Ιουλίου 2011, σχετικά με τις ευρωπαϊκές στατιστικές στον τομέα του τουρισμού (1), και ιδίως το άρθρο 3 παράγραφος 2,
         Εκτιμώντας τα ακόλουθα:
         
                     (1)
                  
                  
                     Την 1η Φεβρουαρίου 2020 το Ηνωμένο Βασίλειο αποχώρησε από την Ευρωπαϊκή Ένωση.
                  
               
                     (2)
                  
                  
                     Σύμφωνα με τον κανονισμό (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, τα κράτη μέλη πρέπει να υποβάλλουν στην Επιτροπή (Eurostat) στοιχεία όσον αφορά τη δυναμικότητα και τη ροή επισκεπτών των τουριστικών καταλυμάτων σύμφωνα με το παράρτημα I του κανονισμού (ΕΕ) αριθ. 692/2011. Το εν λόγω παράρτημα ορίζει, μεταξύ άλλων, τις απαιτούμενες κατηγορίες χωρών και γεωγραφικών περιφερειών μόνιμης διαμονής των επισκεπτών που διανυκτερεύουν σε τουριστικά καταλύματα.
                  
               
                     (3)
                  
                  
                     Ο κανονισμός (ΕΕ) αριθ. 692/2011 περιλαμβάνει σιωπηρή αναφορά στο Ηνωμένο Βασίλειο στην κατηγορία «Ευρωπαϊκή Ένωση (η Ένωση)· να αναφέρονται χωριστά: κάθε κράτος μέλος» σύμφωνα με την ταξινόμηση που πρέπει να εφαρμόζεται στο παράρτημα I τμήμα 2, όπως παρατίθεται στο παράρτημα I τμήμα 3.
                  
               
                     (4)
                  
                  
                     Μετά την αποχώρησή του από την Ένωση, το Ηνωμένο Βασίλειο δεν αποτελεί πλέον μέρος αυτής της κατηγορίας. Συνεπώς, σύμφωνα με τον κανονισμό (ΕΕ) αριθ. 692/2011, τα κράτη μέλη δεν υποχρεούνται πλέον να υποβάλλουν χωριστά τα στοιχεία που αφορούν το Ηνωμένο Βασίλειο.
                  
               
                     (5)
                  
                  
                     Η τουριστική βιομηχανία της Ένωσης κατέχει σημαντική θέση στην οικονομία των κρατών μελών, με τις τουριστικές δραστηριότητες να αποτελούν σημαντική πηγή θέσεων απασχόλησης. Οι ευρωπαϊκές στατιστικές στον τομέα του τουρισμού είναι ουσιαστικής σημασίας για την αξιολόγηση της ανταγωνιστικότητας του κλάδου, καθώς και του όγκου και των ροών του τουρισμού.
                  
               
                     (6)
                  
                  
                     Λαμβάνοντας υπόψη τη σημασία του Ηνωμένου Βασιλείου ως αγοράς από την οποία εισρέουν τουρίστες στην Ένωση, είναι σημαντικό να εξασφαλιστεί η συνέχεια στην υποβολή στοιχείων από τα κράτη μέλη, με το Ηνωμένο Βασίλειο να εμφανίζεται ως αντισυμβαλλόμενος, και μετά την αποχώρησή του από την Ένωση.
                  
               
                     (7)
                  
                  
                     Καθώς το Ηνωμένο Βασίλειο θα καταστεί τρίτη χώρα, η θέση του στην ταξινόμηση των χωρών και των γεωγραφικών περιφερειών μόνιμης διαμονής των επισκεπτών που διανυκτερεύουν σε τουριστικά καταλύματα πρέπει να τροποποιηθεί αναλόγως.
                  
               
                     (8)
                  
                  
                     Επομένως, το τμήμα 3 «Ε. Χώρες και γεωγραφικές περιφέρειες» του παραρτήματος I του κανονισμού (ΕΕ) αριθ. 692/2011 θα πρέπει να τροποποιηθεί ώστε να συμπεριλάβει το Ηνωμένο Βασίλειο ως ξεχωριστή χώρα μόνιμης διαμονής των επισκεπτών που διανυκτερεύουν σε τουριστικά καταλύματα. Μια τέτοια επικαιροποίηση απλώς μετακινεί το Ηνωμένο Βασίλειο από μία κατηγορία σε άλλη και, ως εκ τούτου, δεν επηρεάζει τον φόρτο που συνεπάγεται η υποβολή στοιχείων ούτε τροποποιεί το υφιστάμενο εφαρμοστέο εννοιολογικό πλαίσιο.
                  
               
                     (9)
                  
                  
                     Δεν συνιστάται η μετακίνηση χώρας ή γεωγραφικής περιφέρειας από μια κατηγορία σε άλλη εντός δεδομένου έτους αναφοράς. Είναι προτιμότερο να εφαρμοστεί η τροποποιημένη ταξινόμηση για ολόκληρο το έτος αναφοράς 2020 και εξής,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I του κανονισμού (ΕΕ) αριθ. 692/2011 τροποποιείται ως εξής:
            Στο τμήμα 3, το στοιχείο «Ε. Χώρες και γεωγραφικές περιφέρειες» τροποποιείται ως εξής:
            
                        1)
                     
                     
                        η τρίτη περίπτωση αντικαθίσταται ως εξής:
                        
                                    «—
                                 
                                 
                                    άλλες ευρωπαϊκές χώρες (εκτός της Ένωσης και της ΕΖΕΣ· δεν περιλαμβάνονται το Ηνωμένο Βασίλειο, η Ρωσία, η Τουρκία και η Ουκρανία)»·
                                 
                              
                  
                        2)
                     
                     
                        πριν από την περίπτωση «— Ρωσία,» παρεμβάλλεται η ακόλουθη περίπτωση:
                        
                                    «—
                                 
                                 
                                    Ηνωμένο Βασίλειο».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης και εφαρμόζεται από το έτος αναφοράς 2020 και εξής.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 192 της 22.7.2011, σ. 17.